Налшык
Накъыгъэм - зэIузэпэщу
Къалэр зэIузэпэщ щIыным ехьэлIа лэжьыгъэхэм щIыпIэ щхьэхуэхэм щыпащэ.
Мэлыжьыхьыр къызэрихьэрэ фIыуэ хагъэщIащ Балъкъэр театрым иращIылIэ ухуэныгъэхэм. И кIэм нагъэса унэщIыб лэжьыгъэхэм къазэрыкIэрыху щымыIэу, абы къегъэщIылIа лъэс зекIуапIэхэми, лъэныкъуэ зыбжанэкIэ укъуэдияуэ, плиткэ дахэхэр ирагъэзэгъащ.
Иджыпсту ухуакIуэхэм бетон къэухьхэр ягъэув. Уэсыр темыкI щIыкIэ кърашэлIа щIыр иракIутащ клумбэу яубзыхуа щIыпIэхэм: театрым ибгъукIэ, Хъураным и уэрамым екIуалIэу скверым и ищхъэрабгъу лъэныкъуэм. Мыгувэу абыхэм удз гъэгъахэр зэрыщыхасэным хуэдэу ягъэщэбэжащ. Мы лэжьыгъэр махуэ зыбжэнэкIэ зэфIагъэкIын хуейуэ щытщ. Абдеж щаухуа зыгъэпсэхупIэр пкъо гъэжа гъэщIэрэщIахэмкIэ къагъэвыхьыжащ, тетIысхьэпIэхэр зэрытрагъэувэным хуэдэу. Пкъохэм сэху хужьыбзэ иратыжынущ. Скверым ита жыгышхуэхэм зыкIи зэран хуэмыхъуу лэжьыгъэр кърахьэлIащ. Бзииху, кIей, зэрыджей куэд итщ а щIыпIэм. Ахэр гъэгъахэм я курыкупсэм хэтынущ, и хъуреягъым жьауэ тращIэрэ, жьыр ягъэкъабзэу. ЩIыпIэр зэIузэпэщу накъыгъэм и махуэшхуэхэм IущIэнущ.
Къалэр зыхуей хуагъазэ
Налшык и лъэс зекIуапIэхэр зэIузэпэщ ящI.
Горнэ хьэблэм хиубыдэ «Дэшхуей хадэм» пасэу щаубла гъатхэ лэжьыгъэхэм мыбэлэрыгъыу пащэ. Зы илъэси къанэркъым мыбы ит жыгыщIэ цIыкIухэм я лъабжьэр ямыгъэщабэу, ямыухъуэнщIу. Иджыпсту, тхьэмпэ къыпидзэгъуэм, лъэдийхэм сэху тракIэнущ. НыбжьыфI зиIэ дэшхуейхэм я къудамэ хэгъукIахэр къыпах, Iэмал зэриIэкIэ иджыри илъэс зыбжанэкIэ итын хуэдэу. Ирахынухэм я пIэкIэ жыгыщIэ цIыкIухэр хасэж. ЩIыпIэм, дауи, хасэм и нэхъыбэр дейщ, ауэ абыи емылъытауэ иужьрей иъэси 4 - 5-м абыхэм къахэхутащ бэлий, тут мэракIуэ, къыпцIей.
Накъыгъэм и махуэшхуэхэм ирихьэлIэу Афган зауэм хэкIуэдахэмрэ комсомолымрэ я фэеплъу скверым итхэм ягъуэта сэкъатхэр егугъуу ягъэзэкIуэж, абыхэм я хъуреягъым илъ плиткэхэр къагъэщIэрэщIэж, клумбэхэм удз гъэгъахэр хасащ, лъэс лъагъуэхэм я къэухьхэм елэжьащ, утитым ябгъухэм екIуэкI къуацэ лъахъшэхэр зэхуэдэу паупщIащ. Лэжьыгъэ щхьэхуэхэр къыщрахьэлIэ сабий аттракционми: хъыринэхэр, тетIысхьэпIэхэр ялэ, къежэхыпIэхэр ягъэджэфащ. ЦIыху куэдым я зыгъэпсэхупIэу щыт «Дэшхуей хадэр» махуэшхуэ къэблэгъахэм ирихьэлIэу сыт и лъэныкъуэкIи зыхуей хуагъэзэнущ.

Къабзагъэм йогугъу
«РЖД» Урысей IуэхущIапIэм и Къэбэрдей-Балъкъэр къудамэм къегъэщIылIа гъущI гъуэгухэм и Iэхэлъахэхэр зыхуей хуагъазэ.
Налшыкрэ Прохладнэмрэ зэпызыщIэ гъуэгум илъэс къэс иджы хуэдэ зэманым ремонт щхьэхуэхэр иращIылIэ. Линэм и кIыхьагъкIэ зызыдзынкIэ хъуну Iыхьэхэр щагъэбелджыри, сэкъат мащIэхэр щызэрагъэзэхуэж, гъуэгу дамыгъэхэр къыщагъэщIэрэщIэж. Мы махуэхэм гъуэгубгъухэр зэщIагъэкъэбзащ.
Гъуэгу лэжьакIуэхэм иджыпсту зэщIагъэкъабзэ Суворовым и уэрамым хуэзэ гъущI гъуэгубгъухэр. Абы къыдэкIуэу, япэ гъуэгу зэхэкIыпIэм хуэзэ псы щIэжыпIэшхуэр зыхуей хуагъэзащ. Зэман ипэ ар къызэрыращIыкIа чырбыш плъыжьыр тешхыхьат, псы жапIэхэм пшахъуэр щызэтрихьат. Иджы хуиту уэсыпсри уэшхыпсри щIэжынущ, гъущI гъуэгум къытемылъадэу. Лэжьыгъэхэр накъыгъэм и 1-м ирихьэлIэу зэфIагъэкIынущ.
Шэрэдж Дисэ.
